A4-0224/98

Ψήφισμα σχετικά με την ανακοίνωση της Επιτροπής που αφορά πρόγραμμα δράσης για την ανταγωνιστικότητα της ευρωπαϊκής βιομηχανίας κλωστοϋφαντουργίας και ένδυσης (COM(97)0454 - C4-0626/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0454 - C4-0626/97),

- έχοντας υπόψη την έκθεση της Επιτροπής με τίτλο «Ο αντίκτυπος της εσωτερικής αγοράς στην απασχόληση των γυναικών στους τομείς της κλωστοϋφαντουργίας και ειδών ένδυσης» (((συμπλήρωμα 2/91 για την «Κοινωνική Ευρώπη»)))

- έχοντας υπόψη τους προσανατολισμούς της Επιτροπής για την πολιτική απασχόλησης των κρατών μελών το 1998 (COM(97)0497),

- έχοντας υπόψη το ψήφισμά του της 11ης Οκτωβρίου 1990 σχετικά με την ενδεχόμενη ανανέωση της πολυινικής συμφωνίας ή το καθεστώς που θα τη διαδεχθεί μετά το 1991 ((ΕΕ C 284 της 12.11.1990, σελ. 147)),

- έχοντας υπόψη το ψήφισμά του της 10ης Απριλίου 1992 σχετικά με μια κοινοτική πρωτοβουλία για τις περιοχές που εξαρτώνται ιδιαίτερα από τον τομέα κλωστοϋφαντουργίας και ειδών ένδυσης (RETEX) ((ΕΕ C 125 της 18.5.1992, σελ. 276.)),

- έχοντας υπόψη το ψήφισμά του της 14ης Νοεμβρίου 1996 σχετικά με την ανακοίνωση της Επιτροπής προς το Συμβούλιο, το Ευρωπαίκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών όσον αφορά τον αντίκτυπο των διεθνών εξελίξεων στην κοινοτική βιομηχανία κλωστοϋφαντουργίας και ειδών ένδυσης στην Κοινότητα ((ΕΕ C 362 της 12.2.1996, σελ. 248.)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Εξωτερικών Οικονομικών Σχέσεων, της Επιτροπής Απασχόλησης και Κοινωνικών Υποθέσεων, καθώς και της Επιτροπής Περιφερειακής Πολιτικής (A4-0224/98),

Α. λαμβάνοντας υπόψη ότι, το 1996, ο τομέας αντιπροσώπευε το 4,2% της προστιθεμένης αξίας και το 7,6% της απασχόλησης στην μεταποιητική βιομηχανία στο σύνολο της ΕΕ[semigr ] ότι ο κύκλος εργασιών υπερέβαινε τα 180.000 εκατ. Ecu και το επίπεδο εισαγωγών και εξαγωγών ανήρχετο σε 44.000 εκατ. Ecu και 30.000 εκατ. Ecu αντίστοιχα,

Β. αναγνωρίζοντας τη χρησιμότητα του διαλόγου που άρχισε η Επιτροπή με τους κοινωνικούς εταίρους για να εντοπισθούν οι ανάγκες του τομέα, και τη σκοπιμότητα συνέχισης του διαλόγου αυτού,

Γ. λαμβάνοντας υπόψη ότι ο τομέας απασχολούσε 2.250.000 χιλιάδες άτομα, με υψηλό ποσοστό γυναικών, σε 120.000 επιχειρήσεις και ότι, μεταξύ 1990 και 1996, απώλεσε περίπου 600.000 θέσεις εργασίας, 100.000 μόνο κατά το 1996, και ότι προβλέπεται ότι ο τομέας θα απωλέσει, εντός των προσεχών ετών, περίπου 800.000 θέσεις εργασίας,

Δ. λαμβάνοντας υπόψη ότι η έκθεση της Επιτροπής με τίτλο «Ο αντίκτυπος της εσωτερικής αγοράς στην απασχόληση των γυναικών στους τομείς της κλωστοϋφαντουργίας και ειδών ένδυσης» καταλήγει στο συμπέρασμα ότι η γυναικεία συμμετοχή στον τομέα αυτό υπερβαίνει το 75% πράγμα που τον καθιστά κύρια πηγή γυναικείας απασχόλησης της ευρωπαϊκής βιομηχανίας,

Ε. λαμβάνοντας υπόψη ότι οι στρατηγικές για την αναδιάρθρωση του τομέα που εστιάζονται στο κλείσιμο επιχειρήσεων και στην κατάργηση μεγάλου αριθμού θέσεων εργασίας πλήττουν ειδικότερα το γυναικείο εργατικό δυναμικό λόγω του μεγάλου αριθμού γυναικών στον τομέα αυτό και του γεγονότος ότι η πλειονότητα των γυναικών αυτών απασχολείται ως ημι-ειδικευμένο ή ανειδίκευτο εργατικό δυναμικό,

ΣΤ. λαμβάνοντας υπόψη ότι στους προσανατολισμούς της Επιτροπής για την πολιτική απασχόλησης των κρατών μελών καθορίζονται τέσσερις τομείς δράσης που αφορούν το επιχειρηματικό πνεύμα τη δυνατότητα απασχόλησης, την προσαρμοστικότητα και την ισότητα ευκαιριών,

Ζ. λαμβάνοντας υπόψη ότι ο τομέας χαρακτηρίζεται από την ειδική του «αλυσίδα παραγωγής», τόσο σε εθνικό επίπεδο, όσο και σε κοινοτικό, η οποία επεκτείνεται από τους παραγωγούς υφαντικών ινών έως κατασκευαστές μηχανημάτων και από τους κλωστοϋφαντουργούς και τους παραγωγούς ενδυμάτων, έως τους εμπόρους λιανικής πώλησης,

Η. θεωρώντας ότι η λογική της ανταγωνιστικότητας του τομέα είχε την τάση να δίδει προτεραιότητα σε δραστηριότητες εντατικού κεφαλαίου και στη μετεγκατάσταση των δραστηριοτήτων εντατικής εργασίας προς χώρες με μικρότερο εργατικό κόστος, λογική η οποία δεν πρέπει να οδηγήσει σε στρεβλώσεις του ανταγωνισμού, και την ένταξη των δραστηριοτήτων αυτών σε ένα δίκτυο ΜΜΕ με καθεστώς υπεργολαβίας με πολυεθνικούς ομίλους ή επιχειρήσεις του τομέα[semigr ]

Θ. λαμβάνοντας υπόψη ότι ο τομέας παρουσιάζει υψηλή περιφερειακή συγκέντρωση, κυρίως δε στις πλέον μειονεκτούσες περιοχές της ΕΕ και μεγάλο οικονομικό βάρος στην παραγωγική διάρθρωση, στην οικονομική δραστηριότητα και στην κοινωνική κατάσταση ορισμένων κρατών μελών, που τα καθιστά περισσότερο ευάλωτα σε μονομερείς οικονομικούς κλονισμούς,

Ι. έχοντας υπόψη ότι ο τομέας αντιμετωπίζει υψηλή ανταγωνιστική πίεση από τρίτες χώρες που κάνουν ευρεία χρήση των άμεσων και έμμεσων επιδοτήσεων καθώς και λόγω της παγκόσμιας απελευθέρωσης του τομέα στο πλαίσιο της έναρξης ισχύος της δεύτερης φάσης της συμφωνίας για τα κλωστοϋφαντουργικά και τα είδη ένδυσης (ATC) στο πλαίσιο του ΠΟΕ,

ΙΑ. λαμβάνοντας υπόψη ότι η ισχύς της Συμφωνίας Πολυινών θα εκπνεύσει το 2006 και ότι η ευρωπαϊκή βιομηχανία κλωστοϋφαντουργίας και ειδών ένδυσης αναπτύσσει τις δραστηριότητές της σε ένα εμπορικό περιβάλλον αυξανόμενης παγκοσμιοποίησης και ανταγωνιστικότητας,

ΙΒ. λαμβάνοντας υπόψη τις αυξημένες ανταγωνιστικές πιέσεις λόγω της δημιουργίας της ευρωπαϊκής εσωτερικής αγοράς, την πρόσφατη έναρξη ισχύος εμπορικών συμφωνιών με τρίτες χώρες, ιδίως δε την τελωνειακή ένωση με την Τουρκία, την σταδιακή απελευθέρωση του εμπορίου με τις χώρες της Ανατολικής Ευρώπης που ολοκληρώθηκε την 1η Ιανουαρίου 1998 και τις συνέπειες της προενταξιακής φάσης,

ΙΓ. λαμβάνοντας υπόψη το καθεστώς τελειοποίησης για επανεισαγωγή ( TPP) επέτρεψε, κατά τα τελευταία έτη, την μετεγκατάσταση δραστηριοτήτων εντατικής εργασίας προς τις ΧΚΑΕ και προς τις χώρες της Λεκάνης της Μεσογείου, με την υφισταμένη λογική της ανταγωνιστικότητας και εξειδίκευσης, με βαρείες κοινωνικές και οικονομικές συνέπειες,

1. συμφωνεί με την ανάγκη ορισμού ενός «προγράμματος δράσης για την ανταγωνιστικότητα της ευρωπαϊκής βιομηχανίας κλωστοϋφαντουργίας και ένδυσης», αλλά εκτιμά ότι η πρόταση της Επιτροπής δεν είναι σαφής και στερείται συνοχής και ειδικών δεσμεύσεων τόσο από πλευράς χρηματοδότησης όσο και από πλευράς χρονοδιαγράμματος για την εφαρμογή της[semigr ]

2. θεωρεί λυπηρό το γεγονός ότι η Επιτροπή δεν έχει συμπεριλάβει ορισμένες συστάσεις που προέρχονται από τους κοινωνικούς εταίρους, ιδίως δε σε ό,τι αφορά πρωτοβουλίες για την στήριξη των ΜΜΕ, πράγμα το οποίο θα ενίσχυε το ανταγωνιστικό δυναμικό του τομέα, σε κοινοτική κλίμακα, και θα είχε πολύ θετικά αποτελέσματα σε ό,τι αφορά τη διατήρηση των επιπέδων απασχόλησης και τη δημιουργία νέων θέσεων[semigr ]

3. επισημαίνει τη σημασία της Βιομηχανίας Κλωστοϋφαντουργίας και Ένδυσης σε μεγάλο αριθμό περιφερειών της ΕΕ, ιδιαίτερα στις λιγότερο ανεπτυγμένες περιφέρειες (Στόχος 1) και τις περιφέρειες που πλήττονται από την ύφεση της βιομηχανίας τους (Στόχος 2) όπου συγκεντρώνεται το 40% περίπου του εργατικού δυναμικού της βιομηχανίας, και επισύρει την προσοχή στο μεγάλο ποσοστό γυναικών στο εργατικό δυναμικό του τομέα αυτού, το οποίο σε ορισμένες περιοχές φθάνει το 75%[semigr ]

4. τονίζει την ανάγκη να ληφθεί υπόψη ο μεγάλος αριθμός των ιδιότυπων θέσεων εργασίας στον τομέα αυτό (αυταπασχόληση, προσωρινή εργασία, μερική απασχόληση, εργασία κατ' οίκον, κλπ) καθώς και ότι είναι σκόπιμο να πραγματοποιήσει η Επιτροπή μελέτη για τις περιφέρειες που θα επιτρέπει να συγκεντρωθούν στο μέλλον μέσα υποστήριξης προς αυτές τις μορφές απασχόλησης που διαφέρουν από τις ΜΜΕ, από τις οποίες εξαρτάται μεγάλος αριθμός θέσεων εργασίας που είναι καθοριστικής σπουδαιότητας για την καλή λειτουργία του τομέα[semigr ]

5. τονίζει την ανάγκη να καταπολεμηθεί η παράνομη απασχόληση στον τομέα της ένδυσης, η οποία έχει λάβει ανησυχητικές διαστάσεις σε ορισμένες ευρωπαϊκές πόλεις, και για ανάληψη δράσης για τη βελτίωση της κατάστασης των κατ' οίκον εργαζομένων στον τομέα αυτόν[semigr ]

6. καλεί την Επιτροπή να εκπονήσει σύντομα έκθεση για την παιδική εργασία στον τομέα αυτό εντός της ΕΕ και στις τρίτες χώρες και σχετικά με τα μέτρα που μπορεί να είναι αποτελεσματικά για την καταπολέμησή της[semigr ]

7. υποστηρίζει το σχέδιο δημιουργίας «δικτύου του κλάδου», τόσο σε εθνικό επίπεδο όσο και σε επίπεδο Ένωσης, για την εξασφάλιση της σύνολης ανταγωνιστικότητας του τομέα, δεδομένου ότι όλα τα τμήματα του δικτύου είναι ουσιώδη για τη διατήρηση ενός συνεχούς συνόλου, που θα διατηρεί σειρές προϊόντων μέσης ποιότητας και προϊόντων υψηλής προστιθέμενης αξίας[semigr ]

8. τονίζει ότι ο εκσυγχρονισμός της βιομηχανίας κλωστοϋφαντουργίας και ένδυσης στην Ευρώπη πρέπει να περιλαμβάνει την προαγωγή της περιφερειακής διαφοροποίησης, την μετατροπή των δυνατοτήτων παραγωγής, την κατάρτιση των εργαζομένων και καλώς εστιασμένη στήριξη για τα φιλικά προς το περιβάλλον προϊόντα και τις μεθόδους παραγωγής σε όλα τα στάδια της παραγωγής[semigr ]

9. καλεί, συνεπώς, την Επιτροπή να υποβάλει ένα νέο σχέδιο δράσης το οποίο θα είναι σαφές, συνεκτικό και συγκεκριμένο όσον αφορά τα χρηματοδοτικά μέσα και το χρονοδιάγραμμα, προσδίδοντας ιδιαίτερη έμφαση:

α. στην προώθηση των καινοτομιών και της χρήσης νέων τεχνολογιών στον τομέα αυτό, συμπεριλαμβανομένων, μεταξύ άλλων, των τεχνολογιών πληροφόρησης και του εμπορίου με ηλεκτρονικά μέσα,

β. στην ενίσχυση των αλληλεπιδράσεων σε ολόκληρη την αλυσίδα της βιομηχανίας από τους παραγωγούς υφαντικών ινών έως τους κατασκευαστές μηχανημάτων και από τους κλωστοϋφαντουργούς και παραγωγούς ενδυμάτων έως τους εμπόρους λιανικής πώλησης,

γ. στην εφαρμογή ευρέος προγράμματος κατάρτισης ειδικά για τον κλωστοϋφαντουργικό τομέα, τόσο τεχνικού όσο και διαχειριστικού χαρακτήρα, προσδίδοντας έμφαση στις ΜΜΕ και στις περιοχές στις οποίες υπάρχει μεγάλη συγκέντρωση κλωστοϋφαντουργικής βιομηχανίας[semigr ]

δ. στην ενίσχυση του οικολογικού χαρακτήρα του τομέα αρχίζοντας με άμεση δράση για την εξάλειψη της χρήσης των πλέον προβληματικών υλικών σε επίπεδο ΕΕ[semigr ]

10. υποστηρίζει τον κώδικα κοινωνικής συμπεριφοράς που υπέγραψαν οι κοινωνικοί εταίροι και ελπίζει ότι αυτός θα επεκταθεί σε όλες τις συμφωνίες με τρίτες χώρες, όχι μόνον λόγω της υψηλής κοινωνικής του αξίας αλλά, επίσης, ως μέσο για την καταπολέμηση του ντάμπινγκ[semigr ] στο πλαίσιο αυτό υπενθυμίζει τα ψηφίσματά του της 9ης Φεβρουαρίου 1994 για τις κοινωνικές διατάξεις στην εμπορική πολιτική ((ΕΕ C 61 της 28.2.1994, σελ. 89.)) και της 24ης Μαρτίου 1994 σχετικάμε τα αποτελέσματα των πολυμερών εμπορικών διαπραγματεύσεων στο πλαίσιο του Γύρου της Ουρουγουάης της GATT ((ΕΕ C 114 της 25.4.1994, σελ. 25.)) και επιμένει στο δικαίωμα προστασίας έναντι αθέμιτων ή απατηλών εμπορικών πρακτικών[semigr ] ζητεί την ενίσχυση της διαδικασίας διαβούλευσης για την έρευνα αντιντάμπιγκ και τη μεγαλύτερη συμμετοχή του Ευρωπαϊκού Κοινοβουλίου κυρίως κατά την αυστηρότερη εφαρμογή της διαδικασίας διερεύνησης του κοινοτικού συμφέροντος[semigr ]

11. ζητεί από την Επιτροπή να αναπτύξει πρωτοβουλίες για την προώθηση της απασχόλησης στον τομέα, κυρίως με το να στηρίξει περισσότερο τις ΜΜΕ και με το να περιλάβει στον στόχο αυτό μέτρα για τη μείωση του ωραρίου εργασίας και την ενίσχυση της επαγγελματικής κατάρτισης, προσδίδοντας ιδιαίτερη σπουδαιότητα στην καθιέρωση νέων τεχνολογιών, κυρίως δε των γυναικών και των ανειδικεύτων[semigr ]

12. ανησυχεί με τις συνέπειες που δύναται να έχει στην «αλυσίδα παραγωγής», στο πλαίσιο της ΕΕ, η ανεπαρκής αλληλεπίδραση σε ολόκληρη την αλυσίδα της βιομηχανίας, από τους παραγωγούς έως τους διανομείς και προτρέπει την Επιτροπή να καταρτίσει ειδικό σχέδιο για την αντιμετώπιση του προβλήματος αυτού[semigr ]

13. θεωρεί σημαντική την πρόσβαση των επιχειρήσεων του τομέα, κυρίως δε των ΜΜΕ, στο Πέμπτο Κοινοτικό Πρόγραμμα Έρευνας, με σκοπό την ανάπτυξη νέων προϊόντων και την εκμετάλλευση των νέων τεχνολογιών πληροφόρησης και επικοινωνίας και των πλεονεκτημάτων που παρέχει η χρήση του εμπορίου με ηλεκτρονικά μέσα[semigr ] θεωρεί ότι η πρόσβαση αυτή πρέπει να αποτελέσει τμήμα ενός ουσιαστικού προγράμματος δράσης για τον τομέα και ότι θα πρέπει να βασίζεται στην αξιολόγηση των ενεργειών που έχουν αναληφθεί σύμφωνα με το τέταρτο κοινοτικό πρόγραμμα-πλαίσιο έρευνας και ανάπτυξης[semigr ]

14. ζητεί από την Επιτροπή υψηλότερη φορολογία των ειδών υπό Καθεστώς Τελειοποίησης για Επανεισαγωγή (TPP), όχι μόνον επειδή το καθεστώς αυτό δικαιολογεί καλυμμένες μετεγκαταστάσεις, αλλά επίσης για την καταπολέμηση της παραποίησης προϊόντων με σήμα κοινοτικής προέλευσης και ζητεί από την Επιτροπή να τηρήσει, από 1ης Ιανουαρίου 1998, τον κανόνα σχετικά με τις πρώτες ύλες κοινοτικής προέλευσης για τα προϊόντα που τίθενται στο εμπόριο στο πλαίσιο του TPP[semigr ]

15. συνιστά στην Επιτροπή να μειώσει κατά το μέγιστο δυνατόν τις προθεσμίες για τη διενέργεια της έρευνας όσον αφορά την εφαρμογή των προσωρινών μέτρων στις διαδικασίες αντι-ντάμπινγκ, καθώς και για τα εμπορεύματα που χρησιμοποιούν πλαστά εμπορικά σήματα, ώστε να εξασφαλισθεί ότι οι αντιδικίες θα επιλυθούν εντός εύλογου χρονικού διαστήματος και δεν θα τεθεί εν κινδύνω η επιβίωση των πληγεισών επιχειρήσεων,

16. λόγω της ανάγκης αναδιάρθρωσης του τομέα και των ανταγωνιστικών πιέσεων στις οποίες αυτός υπόκειται, υποστηρίζει τη διατήρηση του ισχύοντος χρονοδιαγράμματος απελευθέρωσης στο πλαίσιο της Συμφωνίας για την Κλωστοϋφαντουργία και Ένδυση (ΑΤΗ) και επιμένει όπως οι κατηγορίες των πλέον ευαίσθητων προϊόντων για την ΕΕ περιληφθούν μόνο στην τελευταία φάση της ΑΤΗ[semigr ]

17. ανησυχεί για την νομιμοποίηση παρατυπιών και για τον υπερβολικό αριθμό αιτήσεων αδείας εισαγωγών εκ μέρους τρίτων χωρών, κατόπιν της τροποποιήσεως του άρθρου 8 του κανονισμού (ΕΟΚ) αριθ. 3030/93 του Συμβουλίου σχετικά με το κοινό καθεστώς που εφαρμόζεται στις εισαγωγές ορισμένων κλωστοϋφαντουργικών προϊόντων που προέρχονται από τρίτες χώρες ((ΕΕ L 275 της 8.11.1993, σελ. 1.))[semigr ] στο πλαίσιο αυτό, ζητεί να ληφθούν τα αναγκαία διοικητικά μέτρα για να εξασφαλιστεί, κατά τις συμφωνίες με τρίτες χώρες, η απόλυτη τήρηση των συστημάτων ποσοστώσεων για τις εισαγωγές[semigr ]

18. υπενθυμίζει ότι η διατήρηση μη δικαιολογημένου προστατευτισμού από πλευράς ορισμένων τρίτων χωρών, ως προς την πρόσβαση στην αγορά τους, αντιβαίνει προς τις υποχρεώσεις που ανέλαβαν, βάσει του άρθρου 7 της Συμφωνίας του Γύρου της Ουρουγουάης για τα κλωστοϋφαντουργικά προϊόντα και τα προϊόντα ένδυσης, και, ως εκ τούτου, θεωρεί ότι η εφαρμογή των διαθέσιμων μέσων προστασίας από παράνομες πρακτικές που λειτουργούν εις βάρος των ευρωπαϊκών εξαγωγών στις αγορές αυτές, αποτελεί μία από τις δράσεις πρώτης προτεραιότητας, ώστε να προωθηθεί η απρόσκοπτη πρόσβαση σε αυτές[semigr ]

19. επιμένει ότι είναι ανάγκη να προωθηθεί η πρόσβαση στις αγορές τρίτων χωρών, ώστε να ενισχυθεί η αναταγωνιστικότητα της κλωστοϋφαντουργίας, και, για το λόγο αυτό, τάσσεται υπέρ μιάς ρύθμισης η οποία θα περιλαμβάνει τις κοινοτικές δράσεις για την προώθηση των εξαγωγών των ΜΜΕ και, εν ανάγκη, τον συντονισμό των εθνικών δράσεων προώθησης[semigr ]

20. θεωρεί θετική τη δημιουργία μιας βάσεως δεδομένων σχετικά με τους μη τελωνειακής φύσεως φραγμούς και εμπόδια πρόσβασης στην αγορά και ζητεί επίμονα από την Επιτροπή να ληφθούν μέτρα για την ενίσχυση των κονδυλίων για το πρόγραμμα EXPROM και για την προώθηση του τομέα σε διεθνείς εμπορικές εκθέσεις, ιδίως δε όσον αφορά τις ΜΜΕ, και να προασπίσει την αμοιβαιότητα του ανοίγματος των αγορών τρίτων χωρών[semigr ]

21. υπογραμμίζει γιά άλλη μιά φορά την ανάγκη ενίσχυσης των διατάξεων για την καταπολέμηση των απομιμήσεων και των απατών ως προς τα προτιμησιακά δασμολογικά καθεστώτα που εφαρμόζονται σε χώρες με αναπτυσσόμενες οικονομίες και σε αναπτυσσόμενες χώρες, ειδικότερα όσον αφορά ρυθμίσεις για τον έλεγχο της αυθεντικότητος των πιστοποιητικών προέλευσης των προϊόντων[semigr ] ζητεί από την Επιτροπή να επιταχύνει τις προσπάθειές της για την ενιαιοποίηση και την απλούστευση των εγγράφων που απαιτούνται για τις προτιμησιακές ρυθμίσεις προέλευσης[semigr ]

22. ζητεί από την Επιτροπή να προασπίσει την ιδιαιτερότητα του τομέα σε επίπεδο κονδυλίων των διαρθρωτικών ταμείων και των κοινοτικών πρωτοβουλιών PME και ADAPT, με μία τομεακή λογική που θα εγκρίνει, επίσης, ειδικά μέτρα και πολιτικές για τον τομέα στο πλαίσιο των εσωτερικών πολιτικών της Κοινότητας[semigr ]

23. παρατηρεί ότι η εξαιρετικά υψηλή αναλογία γυναικείου εργατικού δυναμικού στον τομέα αυτό και το ανεπαρκές επίπεδο ειδίκευσής του απαιτεί ειδική μεταχείριση που θα μπορεί να εξασφαλισθεί μέσω των μελλοντικών στόχων 2 και 3 των διαρθρωτικών ταμείων, και καλεί, συνεπώς, την Επιτροπή και τις κυβερνήσεις των κρατών μελών να καθορίσουν ειδικά μέτρα με στόχο τη διατήρηση του επιπέδου απασχόλησης των γυναικών, που είναι ήδη τόσο χαμηλό στους βιομηχανικούς τομείς, και τη βελτίωση των προσόντων των γυναικών που απασχολούνται στον τομέα αυτό[semigr ]

24. ζητεί από την Επιτροπή να προβεί, από κοινού με τα ενδιαφερόμενα κράτη μέλη - στόχο, σε αξιολόγηση της εκτέλεσης του προγράμματος RETEX και να λάβει τα αναγκαία μέτρα για την πραγματική και αποτελεσματική του εφαρμογή[semigr ]

25. καλεί την Επιτροπή να εξετάσει τους χρηματοδοτικούς μηχανισμούς που διατίθενται στη βιομηχανία κλωστοϋφαντουργίας και ειδών ένδυσης - ιδίως στις περιοχές που εξαρτώνται σε μεγάλο βαθμό από τη βιομηχανία αυτή - υπό το πρίσμα της πρότασης της Επιτροπής Ατζέντα 2000 για την ολοκλήρωση της κοινοτικής πρωτοβουλίας RETEX το 1999[semigr ]

26. συνιστά, για τον ανωτέρω λόγο, να εκπονήσει η Επιτροπή μελέτη σχετικά με τις συνέπειες που δύναται να έχει για τον τομέα η καθιέρωση του Ευρώ και να εκτιμήσει τον αντίκτυπό τους στην εξωτερική ανταγωνιστικότητα[semigr ]

27. επιβεβαιώνει το ενδιαφέρον του για την ύπαρξη και για το έργο του ευρωπαϊκού παρατηρητηρίου κλωστοϋφαντουργίας και ένδυσης[semigr ] για το λόγο αυτό υπογραμμίζει την ανάγκη να υποβάλει η Επιτροπή προτάσεις ώστε το παρατηρητήριο να μπορεί να συνεχίσει τις δραστηριότητές του, δεδομένης της ανάγκης να υπάρχει στατιστική και οικονομική ενημέρωση ποιότητος, ώστε να είναι δυνατόν να εφαρμοσθούν πολιτικές ενίσχυσης του τομέα.

28. καλεί την Επιτροπή να συνεχίσει το διάλογο που έχει αρχίσει με τους κοινωνικούς εταίρους με στόχο το συντονισμό και την παρακολούθηση των μέτρων που θα ληφθούν για τη βελτίωση της ανταγωνιστικότητας της βιομηχανίας κλωστοϋφαντουργίας και ειδών ένδυσης, και πιστεύει ότι το Ευρωπαϊκό Κοινοβούλιο θα πρέπει να μετάσχει επίσης στο διάλογο αυτό[semigr ]

29. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και τις κυβερνήσεις και τα κοινοβούλια των κρατών μελών.